กบง.เผยคืบหน้าโซลาร์ฟาร์มฯ ขาดอีก 2 โครงการยังไม่ยื่นเอกสาร
กบง. รับทราบความคืบหน้าโซลาร์ฟาร์มสหกรณ์ ยังไม่มายื่นเอกสารติดต่อหน่วยงานการไฟฟ้า 2 โครงการ ขณะที่ยังไม่มีรายใดลงนาม PP
1 ส.ค. 2559

คณะกรรมการบริหารนโยบายพลังงาน (กบง.) รับทราบความคืบหน้าโครงการผลิตไฟฟ้าจากพลังงานแสงอาทิตย์แบบติดตั้งบนพื้นดิน สำหรับหน่วยงานราชการ และสหกรณ์การเกษตร ระยะแรก ที่ทางสำนักงานคณะกรรมการกำกับกิจการพลังงาน (สำนักงาน กกพ.) ได้ประกาศรายชื่อผู้ที่ผ่านการคัดเลือกให้มีสิทธิเข้าทำสัญญาซื้อขายไฟฟ้า (PPA) กับหน่วยงานการไฟฟ้า ทั้งการไฟฟ้าส่วนภูมิภาค (กฟภ.) และการไฟฟ้านครหลวง (กฟน.)
ซึ่งจะต้องดำเนินการภายใน 120 วันนับจากวันที่ได้รับหนังสือแจ้งผลการพิจารณารับซื้อไฟฟ้า หรือภายในวันที่ 24 ส.ค.59 นั้น  ปัจจุบันยังมีผู้ที่ไม่มายื่นเอกสารจำนวน 2 โครงการ ขณะที่ยังไม่มีรายใดลงนาม PPA
สำหรับผู้ที่ผ่านการคัดเลือกให้มีสิทธิทำสัญญาซื้อขายไฟฟ้าตามโครงการดังกล่าว เป็นสหกรณ์ภาคการเกษตรทั้งหมดจำนวน 67 เมกะวัตต์ รวมกำลังการผลิต 281.32 เมกะวัตต์ ซึ่งความคืบหน้าโครงการล่าสุด ณ วันที่ 26 ก.ค.59 พบว่า มีผู้มาติดต่อหน่วยงานการไฟฟ้าแล้วเป็นส่วนใหญ่
โดยมีการตอบรับซื้อแล้วรอลงนาม PPA จำนวน 56 โครงการ และอยู่ระหว่างการตรวจสอบทางเทคนิค 9 โครงการ ขณะที่ยังไม่มีผู้มายื่นเอกสาร 2 โครงการ โดยโครงการโซลาร์ฟาร์มสหกรณ์ดังกล่าว จะต้องจ่ายไฟฟ้าเชิงพาณิชย์ ภายในวันที่ 30 ธ.ค.59